
Kære politiker i Nordfyns Kommune

I Ore Sogn i den vestligste del af kommunen oprettede vi, som I ved, sidste år et lokalråd. Vi har arbejdet med en række forskellige sager, som har interesse og betydning for vort lokalsamfund, og vi har oplevet, at der har været en god lokal opbakning til vores arbejde. Det er ved flere af de offentlige arrangementer, vi har taget initiativ til og deltaget i, blevet understreget, at en af de vigtigste opgaver lige nu må være at bevare og udvikle børnepasningsmulighederne i området.
Vi har i går modtaget en kopi af et brev fra vor lokale daginstitution Dragens bestyrelse til Nordfyns Kommune. Det har givet os anledning til at fremsende disse bemærkninger til medlemmer af Økonomiudvalget, Familieudvalget og Teknik- og Miljøudvalget.

Den lokale børneinstitution Dragen bor frem til august 2009 til leje hos Nordfyns Ungdomscenter (tidligere Nordfyns Friskole), men de er nødt til at finde nye lokaler inden da. Man var kommet langt med planer om at lade en lokal entreprenør bygge en ny institution i Mejlskov, men som en direkte følge af finanskrisen, måtte denne mulighed opgives – bygherren kunne ikke få den fornødne finansiering på plads. Dragens bestyrelse har arbejdet hurtigt med alternative løsninger, og den valgte model går ud på selv at stå for det samme byggeprojekt. Men for at dette projekt kan lykkes – og nås inden august – er det på forskellig vis nødvendigt med udstrakt velvilje fra kommunens side. Det drejer sig bl.a. om:

-
hurtig og smidig sagsbehandling i forbindelse med den lokalplansag, som er nødvendig

-
kommunegaranti for det kreditforeningslån, som vil gøre købet muligt.
Vi er overbeviste om, at det er af meget stor betydning for vort lokalområde at bevare de lokale børnepasningsmuligheder. På det nyligt afholdte borgermøde på Nordfyns Gymnasium om kommuneplanen blev det nævnt, at Skåstrup vil blive foreslået udlagt som turismeby. Det indebærer nogle spændende muligheder, men det er vores bestemte opfattelse, at turisterne blandt andet sætter pris på dette område, fordi det stadig er et levende samfund. Og som nævnt mener vi, at netop mulighederne for at få områdets børn passet lokalt er en væsentlig faktor i denne sammenhæng.
Vi mener i øvrigt, at en fremme af denne sag efter vores opfattelse også på andre måder er i kommunens interesse, idet man ellers vil stå med et stort 
pasningsproblem, som så vil skulle løses på en anden måde, som sandsynligvis vil blive både dyrere og dårligere.

Vi vil derfor kraftigt opfordre alle instanser i kommunen til at arbejde positivt sammen med Dragen i bestræbelserne på at få etableret den nye institution.

